మార్చి కల్లా లాభాల్లోకి పోస్టల్‌ఈ ఏడాది 25% వృద్ధి లక్ష్యం
- అన్ని కార్యాలయాల్లో టిటిడి టికెట్లు
- త్వరలోనే మొబైల్‌ రీచార్జింగ్‌
- ఎపి సర్కిల్‌ చీఫ్‌ పోస్టుమాస్టర్‌
జనరల్‌ వెల్లడిహైదరాబాద్‌: వచ్చే ఏడాది మార్చి నాటికి భారత తపాల సంస్థ ఆంధ్రప్రదేశ్‌ సర్కిల్‌ను లాభాల్లోకి తీసుకువస్తామని ఎపి సర్కిల్‌ చీఫ్‌ పోస్టు మాస్టర్‌ జనరల్‌ బివి సుధాకర్‌ విశ్వాసం వ్యక్తం చేశారు. ప్రస్తుతం తెలంగాణ, ఆంధ్రప్రదేశ్‌ రాష్ట్రాలు ఎపి సర్కిల్‌ కింద ఉన్నాయన్నారు. పోస్టల్‌ సేవల ఆధునీకరణకు ఎలక్ట్రానిక్స్‌ పద్దతులను వేగంగా అభివృద్ధి చేస్తున్నామన్నారు. ఇప్పటికే ప్రవేశపెట్టిన ఎలక్ట్రానిక్‌ ఆధారిత సేవలతో పోస్టల్‌ శాఖలకు నూతన ఉత్తేజం వచ్చిందన్నారు. ఖాతాదార్లను ఆకర్షించడానికి కొత్త పథకాలను ఆవిష్కరించడంతో పాటు అవకాశం వస్తే పోస్టల్‌ బ్యాంకింగ్‌ను అందిపుచ్చుకోవడానికి వీలుగా వివిధ సేవలను అందుబాటులోకి తెస్తున్నామని వెల్లడించారు. గత కొన్నేళ్లుగా ఆదాయాన్ని పెంచుకుంటూ, నష్టాలను భారీగా తగ్గించుకుంటూ లాభాల స్వీకరణకు దగ్గరలోనే ఉన్నామన్నారు. పోస్టు ఆఫీసుల్లో త్వరలోనే మొబైల్‌ పోన్ల రీచార్జింగ్‌ను అందుబాటులోకి తేనున్నామని తెలిపారు. ఇందుకోసం బిఎస్‌ఎన్‌ఎల్‌, ఇతర ప్రయివేటు టెలికం కంపెనీలతో చర్చలు జరుగుతున్నాయన్నారు.
                 తెలంగాణ రాష్ట్రంలో హైదరాబాద్‌ జిపిఒ వద్ద మొదటి సారి ఏర్పాటు చేసిన పోస్టల్‌ సేవింగ్స్‌ ఎటిఎం కేంద్రాన్ని మంగళవారం ఆయన లాంచనంగా ప్రారంభించారు. ఇందులో పోస్టు ఆఫీసు సేవింగ్స్‌ బ్యాంకు (పిఒఎస్‌బి) ఖాతాదార్లు రోజుకు గరిష్టంగా రూ.25,000 తీసుకోవచ్చు. ఈ సందర్బంగా సుధాకర్‌ మాట్లాడుతూ తమ సర్కిల్‌లో ఇది రెండో ఎటిఎం కేంద్రమని తెలిపారు. ఆంధ్రప్రదేశ్‌, తెలంగాణల్లో 95 ప్రధాన పోస్టల్‌ కార్యాలయాలున్నాయని చెప్పారు. మే ఒక్కటో తేదిన విజయవాడలో తొలి పొదుపు బ్యాంకు ఎటిఎం కేంద్రం ఏర్పాటు చేశామన్నారు. మరో పది రోజుల్లోగా సికింద్రాబాద్‌, జూబ్లిహిల్స్‌, కర్నూల్‌ ప్రధాన కార్యాలయాల్లో ఎటిఎం కేంద్రాలను తెరువనున్నామన్నారు. వచ్చే మార్చి ముగింపు నాటికి తమ 95 శాఖల్లోనూ వీటిని అందుబాటులోకి తెస్తామని చెప్పారు. ఇదే సమయంలో కోర్‌ బ్యాంకింగ్‌ సొల్యూషన్స్‌ను అందుబాటులోకి తేవడం ద్వారా దేశంలోని ఏ పోస్టు ఆఫీసు ఎటిఎంలోనైనా లావాదేవీలు నిర్వహించుకోచ్చన్నారు.
లక్ష్యాన్ని మించి ఆదాయం..
                 క్రితం ఆర్ధిక సంవత్సరం (2014-15)లో తమ సర్కిల్‌ రూ.1,166 కోట్ల రెవెన్యూ లక్ష్యంగా పెట్టుకుని, ఏకంగా రూ.1,271 కోట్ల రెవెన్యూ సాధించిందన్నారు. 2012-13లో రూ.381 కోట్ల లోటు చోటు చేసుకుందన్నారు. వివిధ పథకాలను ప్రవేశపెట్టడం ద్వారా 013-14లో రూ.266 కోట్లకు, 2014-15లో రూ.121 కోట్లకు లోటును తగ్గించుకున్నామని చెప్పారు.
                     వచ్చే మార్చి నాటికి ఈ లోటు నుంచి లాభాల్లోకి వస్తామని సుధాకర్‌ విశ్వాసం వ్యక్తం చేశారు. గత రెండేళ్లలో లక్ష్యానికి మించి ఆదాయం సాధించామన్నారు.
ప్రస్తుతం ఎపి సర్కిల్‌లో 16,153 పోస్టల్‌ శాఖలున్నాయని చెప్పారు.
ఇందులో 14,865 శాఖలు లేదా 92 శాతం గ్రామీణ ప్రాంతాల్లోనే ఉన్నాయని, మరో 1288 శాఖలు పట్టణ ప్రాంతాల్లో సేవలందిస్తున్నాయని తెలిపారు.
ఉత్తరాల బట్వాడలో వేగం..
                  2013-14లో రోజుకు 19 లక్షల ఉత్తరాలు బట్వాడ చేశామన్నారు. 2014-15లో 18 శాతం వృద్ధితో 22.5 లక్షలకు చేరాయన్నారు.
మూడేళ్ల క్రితం ఒక్క లేటర్‌ బట్వాడకు గరిష్టంగా ఆరు రోజుల సమయం పట్టేదని, ప్రస్తుతం టెక్నలాజీని అభివృద్ధి చేసుకోవడం ద్వారా ప్రాంతాలను బట్టి 1 నుంచి 3 రోజుల మధ్యనే ఉత్తరాలు అందిస్తున్నామన్నారు.
అన్నింటిలోనూ టిటిడి టికెట్లు
                తిరుమల తిరుపతి దేవస్థానం (టిటిడి) దర్శనం టికెట్లు త్వరలోనే దేశ వ్యాప్తంగా ఉన్న అన్ని పోస్టల్‌ కార్యాలయాల్లో అందుబాటులోకి రానున్నాయని తెలిపారు. ఇది వరకు ఎంపిక చేసిన పోస్టల్‌ కార్యాలయాల్లోనే టికెట్లు విక్రయించామన్నారు. ప్రస్తుతం ఇరు రాష్ట్రాల్లో అన్ని కార్యాలయాల్లో అందుబాటులో ఉన్నాయని, దేశ వ్యాప్తంగా అందుబాటులోకి తేవడానికి సాఫ్ట్‌వేర్‌ను అభివృద్ధి చేయాల్సి ఉందన్నారు. వచ్చే మాసం ప్రారంభంలోనే వీటిని అందుబాటులోకి తెస్తామన్నారు. టిటిడి టికెట్ల కోసం ఇకపై కుటుంబ సభ్యులందరూ పోస్టాఫీసుకు రానవసరం లేదని, కుటుంబ పెద్ద వచ్చి మిగితా వారివి కూడా నమోదు చేసుకోవచ్చన్నారు. ఇరు రాష్ట్రాల్లోని టిటిడి కళ్యాణ మండపాలను కూడా పోస్టల్‌లో బుక్‌ చేసుకోవచ్చన్నారు. టిటిడి గదులను కూడా అందుబాటులోకి తేవడానికి ప్రయత్నిస్తున్నామన్నారు. తమ కార్యాలయాల్లో టికెట్లు బుక్‌ చేసుకున్న భక్తులకు టిటిడి అదనంగా ఒక్క లడ్డును అందిస్తుందన్నారు.
మనీ ఆర్డర్‌లో కొత్త పుంతలు
                   పోస్టల్‌ శాఖ మనీ ఆర్డర్‌ సేవలను రద్దు చేస్తోందన్న ఊహాగానాలు అబద్దమని సుధాకర్‌ అన్నారు. ఈ సేవలను మరింత ఆధునీకరించే పనిలో ఉన్నామన్నారు. ఇందుకోసం ఎలక్ట్రానిక్‌ విధానాన్ని అభివృద్ధి చేస్తున్నామన్నారు. ఎలక్ట్రానిక్‌ పద్దతుల్లో కొత్త పథకాలను అందుబాటులోకి తేవడానికి కసరత్తు జరుగుతుందన్నారు.
ఆంధ్రప్రదేశ్‌ నుంచి 9వేల టన్నుల ఆర్డర్‌
               ఆంధ్రప్రదేశ్‌ రాష్ట్ర ప్రభుత్వం పాఠ్యపుస్తకాల పంపిణీ ఆర్డర్‌ను తమకు అప్పగించిందన్నారు.
జిల్లాల నుంచి మండలాలకు 9,000 టన్నుల పుస్తకాలను సరఫరా చేయడానికి ఒప్పందం కుదరిందన్నారు. ఇందుకు రూ.1.1 కోట్ల రెవెన్యూ వస్తుందని అంచనా వేశామన్నారు. తెలంగాణలోనూ ఇదే తరహా పుస్తకాల పంపిణీ కోసం ఆ రాష్ట్ర ప్రభుత్వంతో చర్చలు జరుపుతున్నామన్నారు. ఈ కార్యక్రమంలో హైదరాబాద్‌ రీజియన్‌ పోస్ట్‌మాస్టర్‌ జనరల్‌ కల్నల్‌ ఎమ్‌ ఇలీషా, పోస్ట్‌మాస్టర్‌ జనరల్‌ వివిఎస్‌ రెడ్డి, పోస్టల్‌ సర్వీసెస్‌ డైరెక్టర్‌ బి రాధిక చక్రవర్తి తదితరులు పాల్గొన్నారు.
మీ స్నేహితులకు రికమెండ్ చెయ్యండి